Veikko Vallin

Veikko Juhani Vallin (s. 15. toukokuuta 1962 Tampere) Viitattu 22.4.2019. on suomalainen poliitikko ja liikemies. Vallin tutustui yrittäjänä toimiessaan Tony Halmeeseen ja auttoi hänet kansanedustajaksi eduskuntavaaleissa 2003, mikä muodosti virstanpylvään Perussuomalaisten varhaisessa kasvussa.

Hänet valittiin perussuomalaisten kansanedustajaksi vuoden 2019 eduskuntavaaleissa. Vallin on myös Tampereen kaupunginvaltuuston jäsen. Hän on yksi vuonna 2019 valitun eduskunnan varakkaimmista kansanedustajista.

 Elämä 
Vallin on koulutukseltaan autopeltiseppä. 1980-luvulla hän työskenteli Volvon tehtaalla Ruotsissa. Palattuaan Suomeen vuosikymmenen lopulla hän liittyi perussuomalaisten edeltäjän Suomen Maaseudun Puolueen nuorisojärjestöön Kehittyvän Suomen Nuorten Liittoon kansanedustaja Sulo Aittoniemen maahanmuuttovastaisten mielipiteiden houkuttelemana. Vallin oli SMP:n nuorisojärjestön jäsenenä vain vuoden, jona aikana hän tutustui Timo Soiniin.

1990-luvun puolivälissä Vallin perusti Fast-nimisiä urheiluravinteita myyvän yrityksen, jonka liikevaihto alkoi kasvaa 2000-luvun alussa. Yritystoimintansa myötä Vallin tutustui Tony Halmeeseen ja sai ajatuksen, että tämän pitäisi pyrkiä kansanedustajaksi. Vallin ryhtyi Halmeen kampanjapäälliköksi ja toimitti Viikingin voimaopas -nimisen kirjan, jolla rahoitettiin vaalikampanjaa. 

Halme valittiin eduskuntaan perussuomalaisten edustajana vuoden 2003 eduskuntavaaleissa. Vallin toimi Halmeen eduskunta-avustajana neljän kuukauden ajan.Salomaa 2015, s. 112. Vallinin mukaan hän jätti tehtävänsä Halmeen päihdeongelman vuoksi, tosin Soini kirjoittaa kirjassaan Maisterisjätkä, että syy Vallinin lähtöön olisi ollut luottamuspula. Toinen syy taustalla oli myös se, että Halme ja Vallin suunnittelivat perustavansa uuden Viikinki-puolue-nimisen puolueen. Soini ja Raimo Vistbacka saivat Halmeen luopumaan puolueen perustamisesta, mikä johti Soinin ja Vallinin välien kiristymiseen.Viikingin varjossa: Katja Halmeen tarina. Helsinki: Otava, 2015. 

Eduskunta-avustajan tehtäviensä jälkeen Vallin perusti vuonna 2004 proteiinipatukoita valmistavan tehtaan Viroon. Sen valmistamat patukat myytiin Vallinin Suomessa toimivalle yritykselle, joka toimitti ne vähittäismyyntin. Toiminnan tarkoituksena oli verosuunnittelu. Vuonna 2009 Vallin myi proteiiniyrityksensä 2,7 miljoonalla eurolla.

Tampereen kunnallispolitiikkaan Vallin lähti mukaan vuonna 2017, jolloin hänet valittiin kaupunginvaltuustoon sitoutumattomana Tampereen Puolesta ry:n edustajana. Hän sai kunnallisvaaleissa yli 1 600 ääntä. Ennen kaupunginvaltuustoon valintaansa Vallin asui osan vuodesta Portugalissa Madeiralla. Vallin liittyi perussuomalaisiin kesäkuussa 2017 Jussi Halla-ahon puheenjohtajaksi valintaa seuranneena päivänä, ja siirtyi perussuomalaisten Tampereen valtuustoryhmään lokakuussa 2017. Vuonna 2019 Vallin valittiin eduskuntaan Pirkanmaan vaalipiiristä 4 563 äänellä.

Keväällä 2022 Vallin ilmoitti, että hän ei osallistu vuoden 2023 eduskuntavaaleihin.

Elokuussa 2025 Vallin ilmoitti olevansa eroamassa perussuomalaisista ja yhdeksi syyksi hän perusteli metsästykseen ja eläinten oikeuksiin liittyvät asiat. Vallin oli harkinnut lähtöä perussuomalaisista jo pitkään. Hän aikoo avata syitään erostaan myöhemmin.

Poliittiset näkemykset

Kunnallisvaaleissa 2017 Vallinin teemoja olivat Tampereen raitiotiehankkeen peruminen, Viistokadun palauttaminen, Hämeenkadun avaaminen yksityisautoille sekä tiukka pakolaispolitiikka. Eduskunnassa Vallin ajoi nykymuotoisen yhteisöveron poistamista yrityksiltä, ja hän haluaa Suomeen myös Viron mallin mukaisen tasaveron. Vallin on kertonut ihailevansa Yhdysvaltain presidenttiä Donald Trumpia tämän talouspolitiikan vuoksi. Vallinin mielestä Trump on puhunut painavaa ja loogista asiaa. Vallin myös epäilee ilmastonmuutosta.

Vallin on kertonut irtisanoutuvansa etnonationalismista ja rasismista. Lisäksi hän vastustaa turkistarhausta.

 Verosuunnittelu  
Vuonna 2019 Vallin arvioi omaisuutensa arvoksi 2,1 miljoonaa euroa. Se koostuu muun muassa kolmesta omakotitalosta, kuudesta kerrostalohuoneistosta ja yhdestä liikehuoneistoista, jotka sijaitsevat Suomessa, Virossa ja Portugalissa. Vallin hallinnoi omaisuuttaan Virossa toimivan yrityksensä Vallinvest Oü:n kautta. Vuonna 2019 hän kertoi Helsingin Sanomien haastattelussa välttäneensä virolaisen yrityksensä kautta maksamasta veroja Suomeen yli 200 000 euroa. Vallinin mukaan verosuunnittelu ei ole moraalisesti väärin.

 Yksityiselämä 
Vallinin avopuoliso on Kap Verdestä kotoisin oleva Alice Pereira. 

Veikko Vallin on suorittanut 1980-luvulla Suomessa ehdottoman vankeusrangaistuksen pahoinpitelystä. Tuomio oli annettu Ruotsissa, mutta Vallin oli paennut täytäntöönpanoa Suomeen, jossa hän jäi kiinni.

Lähteet

Luokka:Kansanedustajat
Luokka:Perussuomalaiset poliitikot
Luokka:Tampereen kaupunginvaltuutetut
Luokka:Pirkanmaan aluevaltuutetut
Luokka:Pirkanmaan vaalipiiri
Luokka:Suomalaiset liikemiehet
Luokka:Vuonna 1962 syntyneet
Luokka:Elävät henkilöt